26.		Zmluva o budúcej zmluve (§ 289 a nasl. OZ)
Čl. I
Zmluvné strany
1	INTERAGRO, a.s., Národná ul. č. 28, 010 00 Žilina
	IČO, DIČ, IČ DPH
	zastúpená Mgr. Petrom Bielikom, predsedom predstavenstva,
	zapísaná v obchodnom registri Okresného súdu v Žiline, odd. vo vl. č. ................................
a
2.	VODNÉ STAVBY, a.s., Pri Váhu č. 796, 010 01 Žilina
IČO, DIČ, IČ DPH
zastúpená Ing. Jánom Holým, predsedom predstavenstva,
zapísaná v obchodnom registri Okresného súdu v Žiline, odd. vo vl. č. ..................................
uzavreli 
zmluvu o uzavretí budúcej zmluvy o dielo
takto:
Čl. II
Predmet zmluvy
1.	Budúci objednávateľ a budúci zhotoviteľ sa touto zmluvou zaväzujú, že najneskôr do 1. 11. 2023 uzavrú zmluvu o dielo, predmetom ktorej bude zhotovenie malej vodnej elektrárne na rieke Váh v katastri obce Varín.
2.	Dielo bude zhotovené podľa projektu Ing. Františka Múdreho. Projektová dokumentácia je neoddeliteľnou súčasťou tejto zmluvy.
3.	Predpokladaný začiatok stavby je 1. 3. 2024.
4.	Podmienkou uzavretia budúcej zmluvy o dielo je, že budúci objednávateľ najneskôr do 1. 10. 2023 písomne vyzve budúceho zhotoviteľa na uzavretie zmluvy o dielo podľa tohto článku.
Čl. III
Záväzky zmluvných strán
1.	Budúci objednávateľ sa zaväzuje predložiť spoločne s výzvou na uzavretie zmluvy o dielo aj schválenú kompletnú projektovú dokumentáciu (vrátane rozpočtu).
2.	Budúci zhotoviteľ sa zaväzuje predložiť budúcemu objednávateľovi do dvoch mesiacov po obdržaní výzvy na uzavretie zmluvy cenovú ponuku na realizáciu diela.
Čl. IV
Zmluvné pokuty
1.	Ak sa budúci objednávateľ omešká s písomným vyzvaním budúceho zhotoviteľa na uzavretie zmluvy, zaplatí mu zmluvnú pokutu vo výške 50 € (slovom päťdesiat eur) za každý deň omeškania.
2.	Ak sa budúci zhotoviteľ omešká s predložením cenovej ponuky budúcemu objednávateľovi, zaplatí mu zmluvnú pokutu vo výške 50 € (slovom päťdesiat eur) za každý deň omeškania.
Čl. V
Záverečné ustanovenia
Pri riešení ďalších otázok, neupravených touto zmluvou, sa zmluvné strany budú riadiť ustanoveniami Obchodného zákonníka. Všetky zmeny a doplnky k tejto zmluve musia mať písomnú formu a ich platnosť je podmienená súhlasom oboch strán.
Táto zmluva bola vyhotovená v dvoch exemplároch, z ktorých každá zo zmluvných strán obdrží po jednom exemplári.
Zmluvné strany si zmluvu prečítali, porozumeli jej a na znak súhlasu s jej obsahom ju podpísali.
Žilina 30. 6. 2022
			podpis budúceho objednávateľa	podpis budúceho zhotoviteľa
Poznámka
Zmluvou o uzavretí budúcej zmluvy sa zaväzuje jedna alebo obidve zmluvné strany uzavrieť v určenej dobe budúcu zmluvu s predmetom plnenia, ktorá je v zmluve určená aspoň všeobecným spôsobom. Podmienkou platnosti zmluvy o budúcej zmluve je jej písomná forma (§ 289 ods. 1 a 2 OZ).
Platne uzavretá zmluva o budúcej zmluve znamená významný právny dôsledok, tzv. kontraktačnú povinnosť, t. j. povinnosť uzavrieť dohodnutú zmluvu v dohodnutom čase. Kontraktačná povinnosť sa môže vzťahovať len na jednu, alebo aj na obidve zmluvné strany. Pokiaľ zaviazaná strana neuzavrie s oprávnenou stranou zmluvu bez zbytočného odkladu, potom, keď bola na to druhou stranou vyzvaná, môže oprávnená strana požadovať, aby
•	obsah budúcej zmluvy určil súd alebo osoba určená v zmluve, prípadne
•	požadovala náhradu škody spôsobenej porušením záväzku alebo
•	obsah zmluvy určil súd a zároveň výšku náhrady škody, ak povinná strana odmietla o budúcej zmluve bezdôvodne rokovať (§ 290 ods. 2 OZ).
Práva uvedené v § 290 ods. 2 OZ sa premlčujú v lehote 1 roka odo dňa, keď oprávnená strana vyzvala povinnú stranu na uzavretie zmluvy, ak sa v zmluve nedohodnú inak.
Záväzok uzavrieť budúcu zmluvu zaniká, ak oprávnená strana nevyzvala povinnú stranu k splneniu záväzku v čase určenom v zmluve, prípadne vtedy, ak sa okolnosti zmenili natoľko, že nemožno od povinnej strany rozumne požadovať splnenie záväzku (§ 292 ods. 5 OZ). Je však potrebné, aby povinná strana zmenu okolností oznámila bez zbytočného odkladu oprávnenej strane.